  Виталий Пронин Зол басьтӥськизы укылтэмъёсты зуркатон борды Удмурт Элькунысь судъя приставъёс. Туэ 9 толэзь ӵоже соос вутскизы вытсэс, пунэмзэс дыраз кысымтэос, алимент висъянлэсь пегасьёс, мукет тыриськонъёслэсь ватскисьёс доры. Озьы укылтэмъёслэсь портэмын 3,5 миллиард манет. Со пӧлысь 704 миллионэз - выт, 55 миллионэз - пӧртэм штрафъёс. Ваньмыз та 700 миллион манетлы тросгес, кылем арын сярысь.- Тужгес сак чакласькомы алимент тыронлэсь палэнскисьёсты, - шуэ Судъя приставъёслэн федерал службазылэн управлениеныз кивалтӥсь Айваз Марданшин. - Соос туэ 21 сюрс кузя люкаськемын. Та ог 7 процентлы тросгес, кылем арын сярысь. 9 сюрс учыръя уждунысьтызы алимент кельтон пумысен документъёс келямын бухгалтериосы. Воксё возьыттэмъёс вылэ - 554 адями - уголовной уж ӝутэмын. 577-езлы пыд пуктэмын вал Россилэн палэназ потыны. Берло алонлэсь кышкамъёс сюризы, лэся - 21 адями соку ик алимент тыронзэ тодаз вайиз но пунэмзэ кысӥз. Ваньмыз со 1 миллион 258 сюрс манет тыр. Нылпиоссэс сюдонлэсь палэнскисьёсты эгесан вылысь ми огкыл шедьтӥмы Калыкез уже интыянъя управлениен. Отчы ыстӥмы 1 сюрс 600 муртэ, таослы уж шедьтыны курыса. Угось тросэз, уждун ум басьтӥське шуыса, алимент тыронлэсь палэнско вал. Табере ассэ озьы шонере поттэмез уз луы ни 340-эзлэн.Нялтас вераса, уждун тырисьтэмъёс но лачак гинэ. Туэ сыӵеос Удмуртиын 20 сюрслэсь трос. Таос ужасьёссылы 241 миллион манет тыр пунэме кылемын. Судъя приставъёс сюлмаськемен, 18 сюрсэз кивалтӥсьёс пунэмзэс кысӥзы ни. Кылсярысь, Сарапулысь радиозавод 77 миллион манет тыр пунэмысьтыз 73 миллионзэ ӵоксаз. Ижысь «Буммаш» завод 8 миллион манет тыр пунэмзэ быдэсак кысӥз.Приставъёс озьы ик маза уг сёто интыосысь администрациослы сирота кылем нылпиослы улон сэрег висъян пумысен. Буш сэрегъёсмы ӧвӧл шуыса ӟурись кузёос туэ 117 кузя люкаськиллям. Приставъёс бызьылэмен, 12 сирота корка пырон ортчытӥз.Тыриськонлэсь пегӟон понна ваньбурзэс мурт вылэ гожъясьёс но вань. Кылсярысь, туэ эскеремын 14 сюрс водитель. Шараямын: 36-ез машиназэс приставъёслэсь ватыса возё вылэм.- Матысь дыре Интернет вотэсэн эшъяськом, - шуэ Айваз Марданшин. - Табере котькудӥз пунэмын лыдъяськись ассэ нимысьтыз сайтысь шедьтыны быгатоз, ачиз сярысь югдурез тодоз но юанъёсын вазиськыны быгатоз.Елена Фёдорова.  